Les obres que unixen el port marítim amb el Corredor Mediterrani avancen a bon ritme
11 de juny 2024

![](/media/2r1g55lo/img_2013_c.jpg?width=850&height=566.6666666666666)

Les obres que s'estan duent a terme en el Corredor Mediterrani per a unir el port marítim de Sagunt amb esta xarxa ferroviària avancen a bon ritme. De fet, està previst que les obres finalitzen a la fi d'este any 2024. Hui, la delegada del Govern, Pilar Bernabé; l'alcalde de Sagunt, Darío Moreno; el comissionat per al Corredor Mediterrani, Josep Vicent Boira; i altres membres de l'equip de Govern de l'Ajuntament de Sagunt han visitat les obres per a comprovar el seu avanç.

Concretament, les actuacions que s'estan duent a terme inclouen la creació de plataforma i via en ample mixt del nou ramal ferroviari, l'electrificació de la línia, la modificació i ampliació de les instal·lacions de seguretat i telecomunicacions i la integració del ferrocarril, entre altres.

L'alcalde de Sagunt, Darío Moreno, ha assegurat que «**estem d'enhorabona**», ja que «**demostrem una vegada més per on passa el futur, passa per Sagunt i per este tipus d'inversions que asseguren una doble perspectiva per a nosaltres**». Moreno ha apuntat que es parla, amb esta obra, de sostenibilitat i descarbonització, però també de competitivitat per a les empreses, reducció de costos i de facilitar al màxim els diferents usos logístics per a atraure inversions. «**Si estem parlant de la gigafactoria és perquè el Govern d'Espanya va establir la reindustrialització com una de les seues prioritats i també esta inversió en infraestructures que el mateix grup Volkswagen ha dit en reiterades ocasions que ha sigut clau per a situar ací esta gran inversió**», ha assenyalat també Darío Moreno.

Així mateix, el primer edil ha afirmat: «**Amb el futur de la nostra ciutat va el futur de la Comunitat Valenciana i d'Espanya. Som receptors de la major inversió industrial de la història d'Espanya i volem continuar sent referents en eixe sentit**». A més, ha afegit que es tracta de continuar creixent per a «**generar llocs de treball**» i per a «**retindre talent**».

![](/media/f5phpbnr/img_1919_c.jpg?width=850&height=566.6666666666666)

Pilar Bernabé ha destacat: «**El Corredor Mediterrani, les seues connexions amb les infraestructures estratègiques, són un projecte d'Estat**». A més, ha assenyalat que el port aconseguirà, d'esta manera, proveir «**a grans empreses de Parc Sagunt**». Bernabé ha ressaltat la «**inversió de 50 milions d'euros**» en una obra «**estratègica**» dins del nou reglament de la xarxa transeuropea del transport i que serà fonamental «**per a la comarca del Camp de Morvedre, per a l'economia de la Comunitat Valenciana i per a Espanya**».

Per la seua banda, la delegada del Govern ha definit com a «**important i destacable**» el fet que l'ample de la via siga mixt, és a dir, que combine l'ample ibèric i l'ample internacional, la qual cosa permetrà que es puga «**operar en estes vies en qualsevol moment i connectar amb la línia principal del Corredor Mediterrani independentment que estiga posada o no amb l'ample internacional**». Esta implementació permet que l'obra siga «**més útil**» i «**més operativa**».

D'altra banda, el comissionat per al Corredor Mediterrani, Josep Vicent Boira, ha asseverat: «**Estem en una obra estratègica del Corredor Mediterrani que és la connexió ferro-portuària, la connexió entre ports i ferrocarril és l'estratègia en la logística del futur**». Per a Boira, l'ample mixt «**permet que Sagunt puga estar connectada amb qualsevol lloc de la xarxa europea de transport i, per tant, que qualsevol fàbrica, factoria o nucli que vulga puga comerciar amb el port de Sagunt**».

Sobre l'impacte d'esta obra en la gigafactoria de Volkswagen que s'està construint a la ciutat ha parlat també Josep Vicent Boira: «**Les matèries primeres de la gigafactoria vindran amb vaixell, es transformaran en la gigafactoria en bateries i d'ací ja podran exportar-se a la resta d'Europa en ferrocarril. Per tant, ací tenim una cadena logística virtuosa que serà totalment sostenible i que contribuirà a combatre el canvi climàtic**», ha assegurat.

![](/media/xwcepevs/img_1923_c.jpg?width=850&height=566.6666666666666)

*   [](http://www.facebook.com/sharer.php?u=https://aytosagunto.es/va/actualitat/les-obres-que-unixen-el-port-maritim-amb-el-corredor-mediterrani-avancen-a-bon-ritme/ "Facebook")
*   [](http://twitter.com/share?url=https://aytosagunto.es/va/actualitat/les-obres-que-unixen-el-port-maritim-amb-el-corredor-mediterrani-avancen-a-bon-ritme/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/les-obres-que-unixen-el-port-maritim-amb-el-corredor-mediterrani-avancen-a-bon-ritme/ "Linked In")
*   [](mailto:?body=https://aytosagunto.es/va/actualitat/les-obres-que-unixen-el-port-maritim-amb-el-corredor-mediterrani-avancen-a-bon-ritme/)